Plet-onnie in hof ná hy glo met seun lolArgieffoto ŉ 42-jarige onderwyser wat daarvan verdink word dat hy ŉ tienjarige skoolseun seksueel aangerand het, het Dinsdag sy eerste verskyning in die Plettenbergbaai-landdroshof in die Wes-Kaap gemaak. Kapt. Malcolm Pojie, polisiewoordvoerder, het gesê die saak is tot 2 Julie uitgestel, wanneer die verdagte na verwagting om borgtog gaan aansoek doen. Hy bly in aanhouding. Maroela Media het vroeër berig die onderwyser van ŉ laerskool is by sy huis in hegtenis geneem nadat hy glo ŉ tienjarige seun seksueel aangerand het. Hy staan tereg op seksuele aanranding in terme van die Wet op Seksuele Misdrywe en word ook daarvan aangekla dat hy die kind gedwing het om te kyk hoe hy masturbeer. Die gr. 2-leerder se voog het die polisie genader nadat sy gesien het die seun tree vreemd op. Volgens Pojie het die seun glo gereeld sy bed natgemaak. Die seun se voog het hom daaroor uitgevra, waarna hy gesê het die onderwyser het hom na bewering by twee geleenthede seksueel aangerand. Die voorvalle het glo in Mei by die skool en die skool se swembad plaasgevind. Pojie het gesê die seun ontvang berading. “Ons kan nie die identiteit van die seun of die skool se naam bekend maak nie ten einde hom teen viktimisasie en verdere trauma te beskerm,” het Pojie gesê.